CELEX: 52020PC0221
Language: hu
Date: 2020-05-20
Title: Javaslat AZ EURÓPAI PARLAMENT ÉS A TANÁCS RENDELETE a Covid19-világjárványra tekintettel az európai polgári kezdeményezésről szóló (EU) 2019/788 rendeletben előírt gyűjtési, ellenőrzési és vizsgálati szakaszokra vonatkozó határidőkkel kapcsolatos ideiglenes intézkedések meghatározásáról

EURÓPAI BIZOTTSÁG
            Brüsszel, 2020.5.20.
            COM(2020) 221 final
            2020/0099(COD)
            Javaslat
            AZ EURÓPAI PARLAMENT ÉS A TANÁCS RENDELETE
            a Covid19-világjárványra tekintettel az európai polgári kezdeményezésről szóló (EU) 2019/788 rendeletben előírt gyűjtési, ellenőrzési és vizsgálati szakaszokra vonatkozó határidőkkel kapcsolatos ideiglenes intézkedések meghatározásáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A Covid19-világjárvány példátlan módon érintette a tagállamokat és polgáraikat. A világjárványra reagálva a tagállamok intézkedéseket hoztak a Covid19 terjedésének megállítására, illetve lassítására, ezek között voltak olyan korlátozó intézkedések, amelyek szinte valamennyi tagállamban a közélet csaknem teljes leállásához vezettek. 
               
               
                  A világjárvány elkerülhetetlenül komoly hatással volt az európai polgári kezdeményezésre is, amely a részvételi demokrácia eszköze, és a polgárok uniós szintű szerepvállalásától függ. Az európai polgári kezdeményezés benyújtásához való jogot az Európai Unióról szóló szerződés rögzíti (az EUSZ 11. cikkének (4) bekezdése). A nemzeti kijárási korlátozások és általánosabban a pandémia mindenhol érezhető hatása jelenleg szinte lehetetlenné teszi a szervezők számára, hogy sikeresen folytassák helyi kampánytevékenységeiket, és papíralapú támogató nyilatkozatokat gyűjtsenek, amelyek segítségével az előírt 12 hónapos határidőn belül összegyűjthetik a szükséges számú nyilatkozatot. 
               
               
                  A tagállamok és az európai uniós intézményeket bizonyos kötelezettségek terhelik a gyűjtött támogató nyilatkozatok érvényességének ellenőrzése (és igazolása), valamint a sikeres kezdeményezések vizsgálata tekintetében. Ezek a kötelezettségek szintén időhöz kötöttek. A Covid19-világjárvány okozta rendkívüli közegészségügyi válságra válaszul hozott nemzeti intézkedések következtében fennálló rendkívüli körülmények miatt előfordulhat, hogy a tagállamok és az európai intézmények nem tudják ezeket a kötelezettségeket a jogszabályban előírt határidőn belül teljesíteni. 
               
               
                  Annak érdekében, hogy a jelenlegi világjárvány idején is meg lehessen őrizni az európai polgári kezdeményezési eszköz hatékonyságát, valamint biztosítékot lehessen nyújtani és egyértelmű jogi helyzetet lehessen teremteni azon kezdeményezések szervezői számára, amelyeknél a gyűjtés, ellenőrzés és vizsgálat a folyamatban van, olyan ideiglenes intézkedések elfogadására van szükség, amelyek lehetővé teszik e kezdeményezések gyűjtési időszakának meghosszabbítását. Hasonló átmeneti intézkedéseket kell hozni annak érdekében, hogy a tagállamok az ellenőrzési időszak meghosszabbítását kérhessék az Európai Bizottságtól abban az esetben, ha az illetékes hatóságok a világjárvány elleni küzdelem érdekében hozott intézkedések miatt nem tudják időben befejezni az ellenőrzést. Ehhez hasonlóan az Európai Parlament és az Európai Bizottság számára lehetővé kell tenni a nyilvános meghallgatás és a szervezőkkel való találkozás elhalasztását addig, amíg a közegészségügyi helyzet abban az országban, ahol az üléseket tervezik, lehetővé nem teszi, hogy azokra ismét sor kerülhessen. Az érvényes kezdeményezés vizsgálatára rendelkezésre álló megfelelő időszakot ennek megfelelően meg kell hosszabbítani.  
               
            
            
               •Összhang a szabályozási terület jelenlegi rendelkezéseivel
            
            
               
                  Az e rendelet által érintett jogszabály a polgári kezdeményezésről szóló, 2019. április 17-i (EU) 2019/788 európai parlamenti és tanácsi rendelet. Ez a rendelet nem tartalmaz olyan konkrét rendelkezéseket, amelyek lehetővé tennék a nyilvántartásba vett kezdeményezések gyűjtési, ellenőrzési és vizsgálati időszakának meghosszabbítását, például a Covid19-válság okozta helyzetekben. Ezért megfelelő rendelkezéseket kell elfogadni annak érdekében, hogy figyelembe vegyék a Covid19-világjárvány okozta közegészségügyi válságra válaszul hozott intézkedések hatását, valamint jogbiztonságot nyújtsanak a szervezői csoportok és a tagállami hatóságok részére.
               
            
            
               •Összhang az Unió egyéb szakpolitikáival
            
            
               
                  A Covid19-világjárvány okozta helyzetre válaszul hozott tagállami intézkedések miatt a szervezők jelentős nehézségekkel szembesülnek a papíralapú támogató nyilatkozatok gyűjtésekor és a közvélemény tájékoztatását szolgáló helyi kampányok szervezésekor, ami miatt képtelenné válhatnak arra, hogy legalább hét tagállamban elérjék a küszöbértéket jelentő egymillió támogató nyilatkozatot. Ez az előfeltétele annak, hogy felkérhessék az Európai Bizottságot, hogy a Szerződések végrehajtása céljából uniós jogi aktusra irányuló javaslatot nyújtson be a tárgyban. Ez aláásná a részvételi demokrácia ezen uniós szintű eszközének hatékonyságát, amely az uniós polgárokat felruházta azzal a joggal, hogy ilyen jogi eljárásra javaslatot terjesszenek elő. A Covid19-világjárvány által érintett egyéb uniós szakpolitikákhoz és jogi eszközökhöz hasonlóan ezért a Bizottság ideiglenes intézkedések meghozatalát javasolja ezen előre nem látható és kivételes hatások ellensúlyozására.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A javaslat az (EU) 2019/788 rendelet gyűjtési, ellenőrzési és vizsgálati szakaszára alkalmazandó határidőket érinti. A szóban forgó rendelet elfogadása az EUMSZ 24. cikkén alapul. Az európai polgári kezdeményezés jogalapja az EUMSZ 24. cikke, amely rendelkezik arról, hogy az Európai Unióról szóló szerződés 11. cikke értelmében a polgári kezdeményezésre vonatkozó eljárásokra és feltételekre vonatkozó rendelkezéseket rendelet útján kell elfogadni. Következésképpen a javaslat az EUMSZ 24. cikkén is alapul. 
               
            
            
               •Szubszidiaritás (nem kizárólagos hatáskör esetén) 
            
            
               
                  Az európai polgárok kezdeményezéseire vonatkozó határidők hosszát az (EU) 2019/788 rendelet határozza meg. Ez a rendelet a jelenlegi formájában nem biztosítja a határidők rugalmas alkalmazását, amely lehetővé tenné a szervezői csoportok, tagállamok és az uniós intézmények számára, hogy kivételes körülmények – például a Covid19-világjárvány – esetén éljenek e határidők meghosszabbításával. Az ilyen hosszabbítások csak uniós jog rendelkezések révén, például ideiglenes eltérés formájában érhetők el. 
               
               
                  •
                        Arányosság
               
               
                  Erre az uniós intézkedésre van szükség, hogy az (EU) 2019/788 rendeletben meghatározott európai polgári kezdeményezés megfelelő működésére vonatkozó célkitűzést el lehessen érni, tekintettel a Covid19-világjárványra válaszul hozott tagállami intézkedések által okozott hatások nagyságrendjére. A javaslat olyan célzott ideiglenes intézkedésekre korlátozódik, amelyeket a Covid19-világjárvánnyal összefüggésben született tagállami intézkedések által okozott hatásokra válaszul hoznak. Az intézkedések a jogbiztonság biztosításához és az Európai Unióról szóló szerződésben rögzített európai polgári kezdeményezés hatékonyságának megőrzéséhez szükséges mértékre korlátozódnak. 
               
               
                  Az érintett kezdeményezések gyűjtési időszakának további meghosszabbítására vonatkozó bizottsági végrehajtási hatáskör korlátozott és arányos. E végrehajtási hatáskörrel szembeni objektív és ellenőrizhető követelmény, hogy a tagállamok által hozott intézkedések a tagállamok többségében vagy az Európai Unió népességének több mint 35 %-át képviselő több tagállamban már hatályban legyenek vagy továbbra is hatályban maradjanak. Hasonlóképpen a Bizottság csak akkor engedélyezi a tagállam számára, hogy egy adott kezdeményezésre vonatkozóan meghosszabbítsa az ellenőrzési időszakot, ha az érintett tagállam bizonyítja, hogy a hatályos Covid19-cel kapcsolatos intézkedések miatt nem tudja befejezni az ellenőrzést a meghatározott három hónapos határidőn belül. Az érintett tagállam a meghosszabbítás iránt, indokolással ellátott kérelmet nyújt be. 
               
            
         
         
            
               
                  A javasolt módosítás időben korlátozott, és azon feltételezésen alapul, hogy a világjárványt 2022 végére sikerül leküzdeni.  
               
            
            
               •A jogi aktus típusának megválasztása
            
            
               
                  A rendelet a megfelelő eszköz az (EU) 2019/788 rendelet szerinti európai polgári kezdeményezés gyűjtési, ellenőrzési és vizsgálati szakaszára vonatkozó jogszabályi határidők meghosszabbításához szükséges rugalmasságok bevezetésére. E határidők meghosszabbításához általános hatályú uniós jogi aktusra van szükség, amely kötelező és közvetlenül alkalmazandó valamennyi tagállamban. A rendelet arra is megfelelő eszköznek tekinthető, hogy a Bizottságot megfelelő végrehajtási hatáskörrel ruházza fel a gyűjtési időszak és az ellenőrzési időszak meghosszabbítására az érintett tagállam kérésére. 
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  Nem alkalmazandó
               
            
            
               •Az érdekelt felekkel folytatott konzultációk
            
            
               
                  Az ügy sürgősségére tekintettel nem került sor hivatalos konzultációra az érdekelt felekkel. A javaslat azonban figyelembe veszi az európai polgári kezdeményezéssel foglalkozó szakértői csoporttal folytatott konzultációt. 2020. április 30-án találkozóra került sor a szakértői csoporttal, a módosításban szereplő főbb elképzeléseire vonatkozó felmérést követően. A Bizottság több levelet is kapott a világjárvány idején folyamatban lévő kezdeményezések szervezőitől, amelyekben azt kérték, hogy találjon megfelelő megoldásokat – nevezetesen hosszabbítsa meg a határidőket – a szükséges támogató nyilatkozatok összegyűjtésével kapcsolatos problémáik orvoslására. Az Európai Parlament tagjai, köztük az Alkotmányügyi Bizottság elnöke szintén hasonló kéréssel fordultak a Bizottsághoz. 
               
            
            
               •Szakértői vélemények beszerzése és felhasználása
            
            
               
                  Nem alkalmazandó
               
            
            
               •Hatásvizsgálat
            
            
               
                  A javasolt célzott ideiglenes intézkedések elsődleges célja, hogy kivételes okokból a Covid19-világjárvánnyal összefüggésben lehetővé tegye a 2019/788/EK rendeletbe foglalt vonatkozó időszakok meghosszabbítását. Az intézkedések viszonylag rövid ideig alkalmazandók. A Bizottság ezért úgy ítélte meg, hogy nincs szükség hatásvizsgálatra.
               
            
            
               •Célravezető szabályozás és egyszerűsítés
            
            
               Nem alkalmazandó
            
            
               •Alapjogok
            
            
               
                  Nem alkalmazandó
               
            
            
               4.KÖLTSÉGVETÉSI VONZATOK
            
            
               
                  A javaslatnak nincs költségvetési vonzata. 
               
               
                  Az (EU) 2019/788 rendelet értelmében a szervezőknek online gyűjtési rendszert kell létrehozniuk a támogató nyilatkozatok online gyűjtésére. A szervezők dönthetnek úgy, hogy maguk hozzák létre ezt a rendszert, de a Bizottság által létrehozott és kezelt központi online gyűjtési rendszert is használhatják. A központi online gyűjtési rendszert használó kezdeményezések számára a gyűjtési időszak meghosszabbítása azt jelenti, hogy a szervezői csoportok hosszabb ideig használják a központi online gyűjtési rendszert. Mivel a rendszert úgy alakították ki, hogy egyszerre több kezdeményezésnek is otthont tudjon adni, a meghosszabbított használat nem jár többletköltséggel. A gyűjtési időszak meghosszabbítása nem igényel további humánerőforrást a Bizottság szervezetén belül e kezdeményezések kezeléséhez, mivel a Bizottságnak az (EU) 2019/788 rendeletben a kezdeményezések tekintetében meghatározott kötelezettségei változatlanok maradnak. 
               
            
            
               5.EGYÉB ELEMEK
            
         
         
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  Az intézkedések végrehajtását a Bizottság figyelemmel kíséri, és arról az (EU) 2019/788 rendelettel létrehozott általános jelentéstételi mechanizmusok keretében beszámolók készülnek.
               
            
            
               •Magyarázó dokumentumok (irányelvek esetén)
            
            
               
                  Nem alkalmazandó
               
            
            
               •A javaslat egyes rendelkezéseinek részletes magyarázata
            
            
               
                  A javasolt ideiglenes intézkedések az európai polgári kezdeményezésről szóló (EU) 2019/788 rendeletet érintik. 
               
               
                  A javaslat az (EU) 2019/788 rendelet vagy a 211/2011/EU rendelet alapján nyilvántartásba vett kezdeményezéseket támogató nyilatkozatok összegyűjtésére vonatkozó határidők meghosszabbításáról rendelkezik. A javaslat annak lehetőségéről is rendelkezik, hogy a tagállamok kérhetik az ellenőrzési időszak meghosszabbítását. Hasonló intézkedést javasolunk az érvényes kezdeményezés vizsgálati időszakának meghosszabbítására, az adott konkrét körülményektől függően. Az intézkedések ideiglenes jellegűek, mivel csak 2022 végéig alkalmazandók.
               
               
                  Ami a gyűjtési időszak meghosszabbítását illeti, a javaslat első ideiglenes intézkedésként tartalmazza, hogy a gyűjtési időszak hat hónappal meghosszabbodik azon kezdeményezéseknél, amelyek esetében a támogató nyilatkozatok gyűjtése folyamatban volt 2020. március 11-én, azon a napon, amikor az Egészségügyi Világszervezet hivatalosan bejelentette, hogy a Covid19-járvány világméretű pandémiává vált. Azóta valamennyi tagállam intézkedéseket hozott a világjárvány megállítására vagy lelassítására, ami jelentősen korlátozza a kezdeményezések szervezőinek lehetőségeit, hogy helyi kampányt folytassanak és papíralapú támogató nyilatkozatokat gyűjtsenek. 
               
               
                  Az idevágó rendelkezést kiegészíti a Bizottság arra vonatkozó felhatalmazása, hogy meghosszabbítsa az ilyen kezdeményezések gyűjtési időszakát vagy azon kezdeményezésekét, amelyeknél a gyűjtést egy későbbi időpontban kezdték meg, abban az esetben, ha a tagállamok többsége vagy az EU lakosságának több mint 35 %-át képviselő tagállamok (továbbra is) alkalmaznak ilyen intézkedéseket vagy abban az esetben, ha egy új járvány a tagállamokat arra kényszerítené, hogy ismét ilyen, a kezdeményezéseket hasonló mértékben érintő intézkedéseket hozzanak. A felhatalmazás időben korlátozott (csak három hónapos hosszabbítás lehetséges, legfeljebb 24 hónapos teljes gyűjtési időszakkal) és objektív kritériumokon alapul. 
               
               
                  A 2020. március 11-én vagy e rendelet hatálybalépésének idején már folyamatban lévő kezdeményezések gyűjtési időszakának további meghosszabbítására vonatkozó végrehajtási jogi aktusokat csak e rendelet hatálybalépését követően lehet elfogadni. Az e rendeletben előírt hat hónapos hosszabbítás elegendő időt biztosít a hatálybalépés után a Bizottság számára ahhoz, hogy szükség esetén e kezdeményezések gyűjtési időszakának további meghosszabbításáról határozzon. 
               
               
                  A javaslat külön ideiglenes intézkedést tartalmaz arra az esetre, ha egy tagállam úgy véli, hogy a saját országában hozott intézkedések által okozott rendkívüli körülmények miatt a nemzeti hatósága észszerűen nem tudja elvégezni a támogató nyilatkozatok ellenőrzését és igazolását a három hónapos időszakon belül. Ebben az esetben a tagállam indokolással ellátott kérelmet nyújthat be a Bizottsághoz e határidő legalább egy és legfeljebb három hónappal történő meghosszabbítására. 
               
               
                  Számos olyan kezdeményezés, amely jelenleg a támogató nyilatkozatok gyűjtésének folyamatában van a 211/2011/EU rendelet alapján került nyilvántartásba vételre. Ami a gyűjtési és ellenőrzési folyamatot illeti, ezekre a kezdeményezésekre továbbra is az említett rendelet rendelkezései vonatkoznak. A javaslat biztosítja, hogy a gyűjtési és ellenőrzési időszak meghosszabbítására vonatkozó intézkedések ezekre a kezdeményezésekre is vonatkozzanak. 
               
               
                  Az (EU) 2019/788 rendelet értelmében a vizsgálati időszakra szintén külön határidők vonatkoznak. Az európai uniós intézmények kötelesek találkozót szervezni a szervezőkkel (amelyet a Bizottság szervez a sikeres kezdeményezés benyújtását követő egy hónapon belül) és egy nyilvános meghallgatást (amelyet az Európai Parlament szervez a benyújtást követő három hónapon belül) tartani. Az ilyen események szervezése nehézségekbe ütközhet az (EU) 2019/788 rendeletben meghatározott határidőkön belül, figyelembe véve a Covid19-világjárványra válaszul hozott intézkedéseket abban az országban, ahol az intézmények ezeket a rendezvényeket meg kívánják szervezni. Ebben az esetben az európai intézmények számára lehetővé kell tenni az ilyen események megszervezését, amint az adott ország közegészségügyi helyzete ismét lehetővé teszi ilyen rendezvények szervezését. Ilyen esetekben az Európai Bizottság az Európai Parlamentben történő nyilvános meghallgatást követő három hónapon belül elfogadja az érvényes kezdeményezésre válaszul adott közleményét.  
               
               
                  Ha az ebben a javaslatban meghatározott ideiglenes intézkedések miatt a gyűjtési, ellenőrzési vagy vizsgálati időszakot meghosszabbítják, az (EU) 2019/788 rendeletben meghatározott megőrzési időszakok meghosszabbítását lehetővé ideiglenes intézkedésre van szükség, hogy el lehessen kerülni azt a jogi követelményt, ami a támogató nyilatkozatok idő előtti megsemmisítéséhez vezetne. 
               
            
            
               2020/0099 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               a Covid19-világjárványra tekintettel az európai polgári kezdeményezésről szóló (EU) 2019/788 rendeletben előírt gyűjtési, ellenőrzési és vizsgálati szakaszokra vonatkozó határidőkkel kapcsolatos ideiglenes intézkedések meghatározásáról
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 24. cikkére,
            
         
         
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  1
               , 
            
            
               tekintettel a Régiók Bizottságának véleményére
                  2
               , 
            
            
               rendes jogalkotási eljárás keretében,
            
            
               mivel:
            
            
               (1)2020. március 11-én az Egészségügyi Világszervezet bejelentette, hogy a Covid19-járvány világméretű pandémiává vált. E világjárvány következményei drámai és rendkívüli módon érintették a tagállamokat. Számos korlátozó intézkedést hoztak a Covid19-világjárvány okozta fertőzések megállítása vagy lelassítása érdekében, ezek között szerepeltek a polgárok szabad mozgását korlátozó intézkedések, a nyilvános rendezvények tilalma, valamint az üzletek, éttermek és iskolák bezárása. Ezek az intézkedések majdnem minden tagállamban a közélet szinte teljes leállásához vezettek.  
            
            
               (2)A tagállam által hozott intézkedések elkerülhetetlenül komoly hatást gyakoroltak az európai polgári kezdeményezésekre. Annak érdekében, hogy az európai polgári kezdeményezés sikeres legyen, az (EU) 2019/788 európai parlamenti és tanácsi rendelet
                  3
                előírja a szervezők számára, hogy 12 hónapon belül legalább 1 millió támogató nyilatkozatot gyűjtsenek legalább 7 tagállamban. A Covid19-világjárványra válaszul hozott intézkedések miatt lényegesen nehezebbé vált a sikeres kezdeményezés igen szempontjából jelentős papíralapú támogató nyilatkozatok gyűjtése, a helyi kampányok és a nyilvános rendezvények szervezése.
            
            
               (3)A tagállamokat és az uniós intézményeket is terhelik az (EU) 2019/788 rendeletből eredő bizonyos jogi kötelezettségek. Ezekre a kötelezettségekre szigorú határidők vonatkoznak, amelyektől az (EU) 2019/788 rendelet nem engedélyez eltérést.   
            
            
               (4)Az Európai Unióról szóló szerződése biztosította az uniós polgároknak azt a jogot, hogy a Bizottsághoz forduljanak olyan kéréssel, amelyben a Szerződések végrehajtása céljából uniós jogi aktusra irányuló javaslat beterjesztésére hívják fel a Bizottságot. A polgári kezdeményezés az uniós polgárok egyik legfőbb eszköze ahhoz, hogy könnyen és hozzáférhető módon részt vehessenek az Unióról szóló demokratikus és politikai vitában és számukra jelentőséggel bíró kérdéseket vetessenek fel az Unió napirendjére. 
            
            
               (5)A jelenlegi kivételes körülmények között és különösen a Covid-19-világjárványra adott tagállami intézkedések miatt ideiglenes intézkedésekre van szükség az eszköz hatékonyságának megőrzése és az alkalmazandó határidők esetleges meghosszabbításával kapcsolatos jogbiztonság nyújtása érdekében.
            
            
               (6)A tagállamok jelezték, hogy a közegészségügyi helyzet nyomon követése és ellenőrzése érdekében csak fokozatosan csökkentik a Covid19-világjárványra válaszul hozott intézkedések által bevezetett korlátozások szintjét. Ezért helyénvaló a támogató nyilatkozatok gyűjtési időszakát hat hónappal meghosszabbítani, attól az időszaktól kezdődően, hogy 2020. március 11-én az Egészségügyi Világszervezet hivatalosan bejelentette, hogy a járvány világméretű pandémiává vált. Ez a meghosszabbítás azon a feltételezésen alapul, hogy a 2020. március 11-től kezdődő első hat hónapban a tagállamok többsége vagy az Unió népességének több mint 35 %-át képviselő tagállamok olyan intézkedéseket vezetnek be, amelyek jelentősen akadályozzák a szervezőket abban, hogy helyi kampányt folytassanak és papíralapú támogató nyilatkozatokat gyűjtsenek. A 2020. március 11-én folyamatban lévő kezdeményezések gyűjtési időszakát ezért hat hónappal meg kell hosszabbítani. Amennyiben a kezdeményezés gyűjtési időszaka március 11-e után kezdődött, ezt az időszakot arányosan meg kell hosszabbítani.
            
            
               (7)Mivel nehéz megjósolni, hogy a világjárvány mikor szűnik meg az Unióban, ezért helyénvaló felhatalmazni a Bizottságot arra, hogy végrehajtási jogi aktusokat fogadjon el azon kezdeményezések gyűjtési időszakának további meghosszabbítása céljából, amelyek esetében a gyűjtési időszak 2020. szeptember 11-én még folyamatban van, abban az esetben, ha a Covid19-világjárványból eredő rendkívüli körülmények továbbra is fennállnak. A gyűjtési időszak e rendeletben előírt, hat hónapos meghosszabbítása lehetővé teszi a Bizottság számára annak eldöntését, hogy indokolt-e a gyűjtési időszak további meghosszabbítása. A felhatalmazásnak azt is lehetővé kell tennie a Bizottság számára, hogy végrehajtási jogi aktusokat fogadjon el a gyűjtési időszak meghosszabbítására a Covid19-világjárvány újbóli terjedéséhez kapcsolódó új közegészségügyi válsághelyzet esetén, amennyiben a tagállamok többsége vagy az Unió népességének több mint 35 %-át képviselő tagállamok olyan intézkedéseket hoztak, amelyek valószínűleg ugyanezzel a hatással járnak. 
            
            
               (8)A gyűjtési időszak meghosszabbításának végrehajtására vonatkozó rendelkezések egységes feltételeinek biztosítása érdekében a Bizottságnak végrehajtási hatásköröket kell kapnia. Ezeket a végrehajtási hatásköröket a 182/2011/EU európai parlamenti és tanácsi rendeletnek
                  4
                megfelelően kell gyakorolni. 
            
            
               (9)A Covid19-világjárványra válaszul hozott tagállami intézkedések jelentősen érinthetik az illetékes hatóságok azon képességét, hogy az (EU) 2019/788 rendeletben megállapított három hónapos határidőn belül ellenőrizzék a támogató nyilatkozatok érvényességét. A világjárvány következtében például kevesebb alkalmazott állhat rendelkezésre vagy az illetékes hatóságok feladatai és felelősségi körei kibővülhetnek. 
            
            
               (10)A tagállamoknak biztosítaniuk kell, hogy a Covid19-világjárványra válaszul hozott intézkedések ellenére a közigazgatási szerveik a lehető legszokásosabb módon működjenek. Kivételes körülmények esetén azonban a tagállamok számára lehetővé kell tenni, hogy indokolással ellátott kérelmet nyújtsanak be a Bizottsághoz az ellenőrzési és igazolási időszak meghosszabbításának engedélyezése érdekében. A kérelmet indokolni kell és figyelembe kell venni a pandémiával kapcsolatos intézkedéseknek az adott tagállam illetékes hatóságainak működésére gyakorolt hatását. Az engedélyezett meghosszabbítás nem haladhatja meg az eredeti ellenőrzési időszakot.  
            
            
               (11)A Covid19-világjárványra válaszul hozott tagállami intézkedések miatt az uniós intézmények számára nehézséget okozhat az érvényes kezdeményezések vizsgálata érdekében a szervezőkkel való találkozók vagy nyilvános meghallgatások szervezése abban a tagállamban, ahol ilyen találkozókat kívánnak szervezni. Ilyen esetekben az intézményeknek meg kell engedni, hogy az ilyen találkozók szervezését egy olyan időpontra halasszák, amikor az adott tagállam közegészségügyi helyzete ezt lehetővé teszi. Amennyiben a nyilvános meghallgatás elhalasztására kerül sor, a Bizottság számára lehetővé kell tenni, hogy a közmeghallgatást követő három hónapra halassza a kezdeményezéssel kapcsolatos jogi és politikai következtetéseit tartalmazó közleményének elfogadását annak érdekében, hogy a közmeghallgatáson tett megállapításait megfelelően figyelembe tudja venni. 
            
            
               (12)Amennyiben a Covid19-világjárványra válaszul hozott tagállami intézkedések következtében meghosszabbodik a gyűjtési, ellenőrzési és vizsgálati időszak, a támogató nyilatkozatokra vonatkozó, az (EU) 2019/788 rendeletben meghatározott megőrzési időszakok ennek megfelelően meghosszabbodnak.
            
            
               (13)Az előre nem látható és hirtelen kibontakozó Covid19-világjárvány és az abból eredő, a tagállamok által meghozott intézkedések, amelyeket rendszeresen meghosszabbítottak, azt jelentik, hogy bizonyos egyedi helyzetekben nem lehetett időben elfogadni az ebben a rendeletben előírt ideiglenes intézkedéseket. Ezért az ideiglenes intézkedéseknek a hatálybalépésüket megelőző időszakra is ki kell terjedniük.   
            
            
               (14)Ezt a rendeletet a 2020. január 1-je előtt a 211/2011/EU európai parlamenti és tanácsi rendelet
                  5
                szerint nyilvántartásba vett azon kezdeményezésekre is alkalmazni kell, amelyekre az említett rendeletnek a támogató nyilatkozatok gyűjtési időszakára és a tagállami ellenőrzésére is igazolására vonatkozó rendelkezéseit továbbra is alkalmazni kell az (EU) 2019/788 rendelet 27. cikke szerint.
            
         
         
            
               (15)A Covid19-világjárványra válaszul hozott tagállami intézkedések átmeneti jellegére való tekintettel e rendelet alkalmazási időszakának is korlátozottnak kell lennie. 
            
            
               (16)Ezt a rendeletet sürgősséggel el kell fogadni annak érdekében, hogy a polgárokat, szervezőket, nemzeti közigazgatásokat és az uniós intézményeket érintő jogbizonytalanságból fakadó helyzetek a lehető legrövidebbek legyenek, különösen azon kezdeményezések tekintetében, ahol a támogató nyilatkozatok összegyűjtésére, ellenőrzésére és vizsgálatára vonatkozó releváns határidők már lezárultak vagy hamarosan lezárulnak. Ezért helyénvaló kivételt biztosítani a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt 1. jegyzőkönyv 4. cikkében említett nyolchetes időszak alól.
            
            
               (17)Ennek a rendeletnek az Európai Unió Hivatalos Lapjában való kihirdetését követő napon sürgősséggel hatályba kell lépnie, 
            
            
               ELFOGADTA EZT A RENDELETET:
            
            
               1. cikk
            
            
               Tárgy
            
            
               Ez a rendelet ideiglenes intézkedéseket állapít meg a Covid19-világjárványra válaszul hozott tagállami intézkedésekkel összefüggésben az (EU) 2019/788 rendelet és a 211/2011/EU rendelet alapján nyilvántartásba vett polgári kezdeményezésekre vonatkozó gyűjtési, ellenőrzési és vizsgálati időszakokra vonatkozóan. 
            
            
               2. cikk
            
            
               A támogató nyilatkozatok gyűjtésére vonatkozó határidő meghosszabbítása 
            
            
               (1)Az (EU) 2019/788 rendelet 8. cikkének (1) bekezdésétől és az (EU) 211/2011 rendelet 5. cikkének (5) bekezdésétől eltérve, amennyiben egy adott kezdeményezéssel kapcsolatos támogató nyilatkozatok gyűjtésére rendelkezésre álló időszak 2020. március 11-én folyamatban volt, a maximális gyűjtési időszak minden esetben hat hónappal meghosszabbodik.
            
            
               Amennyiben egy adott kezdeményezést támogató nyilatkozatok gyűjtése 2020. március 11. és 2020. szeptember 11. között kezdődött, a maximális gyűjtési időszak 2021. szeptember 11-ig tart.
            
            
               (2)A Bizottság végrehajtási jogi aktusokat fogadhat el az (1) bekezdésben említett kezdeményezések maximális gyűjtési időszakának meghosszabbítása céljából, ha a tagállamok többsége vagy az Unió népességének több mint 35 %-át képviselő tagállamok 2020. szeptember 11-e után továbbra is alkalmazzák a Covid19-világjárványra válaszul hozott intézkedéseket, amelyek jelentősen akadályozzák a szervezőket abban, hogy papíralapú támogató nyilatkozatokat gyűjtsenek és tájékoztassák a nyilvánosságot folyamatban lévő kezdeményezéseikről. 
            
            
               A Bizottság végrehajtási jogi aktusokat fogadhat el annak érdekében, hogy meghosszabbítsa azon kezdeményezések maximális gyűjtési időszakát, amely folyamatban van akkor, amikor Covid19-világjárvány újbóli terjedése arra kényszeríti a tagállamok többségét vagy az Unió népességének több mint 35 %-t képviselő tagállamokat, hogy olyan intézkedéseket alkalmazzanak, amelyek ugyanilyen mértékben érintik az említett kezdeményezések szervezőit. 
            
            
               Ezen végrehajtási jogi aktusokat a Bizottság a 6. cikk (2) bekezdésében említett tanácsadó bizottsági eljárással összhangban fogadja el, és meghatározza, hogy azok milyen kezdeményezéseket érintenek, valamint azok gyűjtési időszakának új záró időpontját.
            
            
               Minden egyes meghosszabbítás három hónapig tart. 
            
            
               Annak megállapítása céljából, hogy az első és második albekezdésben foglalt követelmény teljesül-e, a tagállamok kérésre tájékoztatják a Bizottságot a Covid19-világjárványra válaszul hozott vagy meghozni szándékozott intézkedésekről. 
            
            
               (3)Az (1) és (2) bekezdéstől eltérve, a gyűjtési időszak teljes időtartama nem haladhatja meg a 24 hónapot.
            
            
               (4)A Bizottság tájékoztatja a szervezőket és a tagállamokat az érintett kezdeményezések tekintetében megadott meghosszabbításról. Döntését a Bizottság az (EU) 2019/788 rendelet 4. cikkének (3) bekezdésében említett online nyilvántartásban teszi közzé.
            
            
               3. cikk
            
            
               A támogató nyilatkozatok tagállami ellenőrzésére és igazolására vonatkozó határidők meghosszabbítása
            
         
         
            
               (1)Az (EU) 2019/788 rendelet 12. cikkének (4) bekezdésétől és a 211/2011/EU rendelet 8. cikkének (2) bekezdésétől eltérve, amennyiben egy tagállam úgy ítéli meg, hogy a Covid19-világjárványra válaszul hozott intézkedések miatt nem tudja lezárni egy adott kezdeményezés támogatási nyilatkozatainak ellenőrzését és igazolását az említett rendelkezésekben meghatározott határidőn belül, indokolással ellátott kérelmet nyújthat be e határidő meghosszabbítása iránt. Az említett kérelmet legkésőbb az érintett időszak vége előtt legalább egy hónappal kell benyújtani a Bizottsághoz. 
            
            
               (2)Amennyiben az (1) bekezdésnek megfelelően benyújtott kérelem alapján a Bizottság megállapítja, hogy az e bekezdésben meghatározott követelmények teljesülnek, végrehajtási jogi aktust fogad el, amelyben felhatalmazza az érintett tagállamot, hogy meghosszabbítsa az (1) bekezdésben meghatározott időtartamokat. A meghosszabbítás nem lehet egy hónapnál rövidebb és három hónapnál hosszabb.
            
            
               A Bizottság tájékoztatja a tagállamot és az érintett kezdeményezés szervezőit a meghosszabbításról. Döntését a Bizottság az (EU) 2019/788 rendelet 4. cikkének (3) bekezdésében említett online nyilvántartásban teszi közzé.
            
            
               4. cikk
            
            
               Az érvényes kezdeményezések vizsgálatára vonatkozó határidők meghosszabbítása
            
            
               (1)Az (EU) 2019/788 rendelet 14. cikkének (2) bekezdésétől és 15. cikkének (1) bekezdésétől eltérve, amennyiben az Európai Parlament vagy a Bizottság 2020. március 11-től kezdve nehézségekbe ütközött a közmeghallgatás vagy a szervezőkkel való találkozó megszervezése során a Covid19-világjárványra válaszul hozott intézkedések miatt azokban a tagállamokban, ahol ezek az intézmények a meghallgatást vagy az ülést meg kívánják szervezni, az említett intézmények megszervezik a meghallgatást vagy az ülést, amint az érintett tagállam közegészségügyi helyzete lehetővé teszi. 
            
            
               (2)Az (EU) 2019/788 rendelet 15. cikkének (2) bekezdésétől eltérve, amennyiben az Európai Parlament e cikk (1) bekezdése alapján elhalasztja a közmeghallgatást, a Bizottság a közmeghallgatást követő három hónapon belül elfogadja a kezdeményezéssel kapcsolatos, jogi és politikai következtetéseit tartalmazó közleményét.
            
            
               5. cikk
            
            
               A személyes adatok megőrzésére vonatkozó határidők meghosszabbítása 
            
            
               (1)Az (EU) 2019/788 rendelet 19. cikkének (5) bekezdésétől eltérve, amennyiben egy adott kezdeményezés esetében a maximális gyűjtési vagy ellenőrzési és igazolási időszakot e rendelet 2. és 3. cikkével összhangban meghosszabbítják, ugyanekkora időszakkal meghosszabbodik az a 21 hónapos határidő, amelyen belül a támogató nyilatkozatokat és azok másolatait meg kell semmisíteni. 
            
            
               (2)Az (EU) 2019/788 rendelet 19. cikkének (8) bekezdésétől eltérve, amennyiben egy adott kezdeményezés esetében a maximális gyűjtési vagy ellenőrzési és igazolási időszakot e rendelet 2. és 3. és 4. cikkével összhangban meghosszabbítják, ugyanekkora időszakkal meghosszabbodnak az e-mail-címeket tartalmazó nyilvántartás említett cikk szerinti megsemmisítésére rendelkezésre álló határidők. 
            
            
               6. cikk
            
            
               Bizottsági eljárás 
            
            
               (1)A Bizottságot az (EU) 2019/788 rendelet 22. cikke által létrehozott, európai polgári kezdeményezési bizottság segíti. 
            
            
               (2)Az e bekezdésre történő hivatkozáskor a 182/2011/EU rendelet 4. cikkét kell alkalmazni.
            
            
               7. cikk
            
            
               Hatálybalépés
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ezt a rendeletet 2022. december 31-ig kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
         
         
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        HL C ., , . o.
               
               
                  
                     (2)
                  
                        HL C ., , . o.
               
               
                  
                     (3)
                  
                        Az Európai Parlament és Tanács (EU) 2019/788 rendelete (2019. április 17.) az európai polgári kezdeményezésről (HL L 130., 2019.5.17., 55. o.).
               
               
                  
                     (4)
                  
                        Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).
               
               
                  
                     (5)
                  
                        Az Európai Parlament és a Tanács 211/2011/EU rendelete (2011. február 16.) a polgári kezdeményezésről (HL L 65., 2011.3.11., 1. o.).